<classify> SPIKA wa Bunge la Jamhuri ya Muungano, Job Ndugai amesema suala la bidhaa mbalimbali zinazozalishwa Zanzibar kushindwa kuingia katika soko la Tanzania Bara, linahitaji kupatiwa ufumbuzi sasa ili kwenda sambamba na malengo ya nchi kuingia katika uchumi wa kati wa viwanda mwaka 2025.Ndugai alisema hayo Mahonda katika Mkoa wa Kaskazini Unguja wakati alipozungumza na uongozi wa kiwanda hicho cha sukaru kuona shughuli za uzalishaji na kupata taarifa sahihi. Alisema bidhaa za Zanzibar kushindwa kuingia katika soko la Tanzania Bara sio kero ya Muungano, isipokuwa ni jambo linalohitaji kufanyiwa kazi na pande mbili za Muungano.Alifahamisha lengo la serikali zote mbili katika utekelezaji wa Ilani ya Uchaguzi ya Chama Cha Mapinduzi ni kuimarisha sekta ya viwanda ili kuingia katika uchumi wa kati na kutoa ajira kwa vijana. Alisema amefurahishwa kufika katika kiwanda hicho baada ya kupata taarifa mbali mbali zilizokuwa zikitolewa na wabunge wa Zanzibar kuhusu kiwanda hicho na matatizo yake ikiwemo uzalishaji bidhaa.Kwa ufupi nimepata taarifa za kutosha kuhusu kiwanda hiki na vikwazo kinavyokabiliana navyo...naahidi kulivalia njuga na kuwasiliana na watendaji husika ikiwemo mawaziri kuona kiwanda kinafikia malengo ya uzalishaji, alisema Spika Ndugai ambaye yuko Zanzibar kwa shughuli za CCM akiwa Mjumbe wa Kamati Kuu na Mlezi wa mikoa miwili ya Kaskazini Unguja na Kusini Unguja. Ofisa Uzalishaji na Miradi wa Kiwanda cha Sukari cha Mahonda, Frank Mtui alisema kiwanda hicho kimewekeza jumla ya Sh bilioni 103 pamoja na kuzalisha sukari tani 30,000 kwa mwaka.Alisema kiwango kilichozalishwa misimu miwili iliyopita, kilikuwa wastani wa tani 4,500 kwa mwaka. Mtui alisema kiwanda kinakabiliwa na matatizo mbali mbali ikiwemo ukosefu wa soko wa bidhaa hiyo kuingia Tanzania Bara pamoja na ukosefu wa ardhi ya kutosha ya kuimarisha mashamba ya miwa. Tunakabiliwa na tatizo la soko la Tanzania Bara...bado tumekwama na hatujafanya biashara kutokana na matatizo ya kisera, alisema Mtui.  <topic>: kitaifa 